[pic] | IL-KUMMISSJONI EWROPEA | Brussel 21.3.2011 KUMM(2011) 137 finali 2008/0090 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni MEMORANDUM TA’ SPJEGAZZJONI 1. Fit-30 ta’ April 2008 l-Kummissjoni ressqet proposta għal riformulazzjoni tar-Regolament Nru 1049/2001[1]. Il-Parlament Ewropew ivvota rapport li fih numru kbir ta' emendi, iżda ddeċieda li ma jivvutax dwar ir-riżoluzzjoni leġiżlattiva li takkumpanjah. Minħabba f'hekk, ma hemmx pożizzjoni tal-Parlament Ewropew fl-ewwel qari. 2. Wara l-elezzjonijiet Ewropej ta' Ġunju 2009, il-Parlament elett ġdid kompla l-ħidma tiegħu fuq il-proposta leġiżlattiva skont ir-Regola 214 tar-Regoli ta' Proċedura tiegħu. Abbozz ta' rapport emendat kien iċċirkolat fil-Parlament Ewropew f'Mejju 2010. Il-Kumitat għall-Affarijiet Kostituzzjonali u l-Kumitat għall-Petizzjonijiet tal-Parlament Ewropew taw l-opinjonijiet tagħhom dwar il-proposta tal-Kummissjoni fit-30 ta' Novembru u fl-1 ta' Diċembru 2010, rispettivament. Il-Kumitat għal-Libertajiet Ċivili għadu ma adottax abbozz ta' rapport. Għadha ma ġietx stabbilita data għall-adozzjoni tal-pożizzjoni tal-Parlament Ewropew fl-ewwel qari. 3. It-Trattat ta' Lisbona daħal fis-seħħ fl-1 ta' Diċembru 2009. Il-bażi legali għall-aċċess pubbliku għad-dokumenti issa huwa l-Artikolu 15(3) tal-verżjoni kkonsolidata tat-Trattat dwar il-Funzjonament tal-Unjoni Ewropea. Din id-dispożizzjoni ġdida testendi d-dritt pubbliku ta' aċċess tad-dokumenti tal-istituzzjonijiet, il-korpi u l-organi kollha tal-Unjoni. Il-Qorti tal-Ġustizzja, il-Bank Ċentrali Ewropew u l-Bank Ewropew tal-Investiment huma soġġetti għal din id-dispożizzjoni biss meta jeżerċitaw il-kompiti amministrattivi tagħhom. Dan ir-Regolament japplika direttament biss għall-Parlament Ewropew, il-Kunsill u l-Kummissjoni; Madankollu l-applikazzjoni tiegħu ġiet estiża għall-aġenziji permezz ta' dispożizzjoni speċifika fl-atti fundaturi rispettivi tagħhom. Barra minn hekk, numru ta' istituzzjonijiet u korpi adottaw atti volontarji li jistabbilixxu regoli dwar l-aċċess għad-dokumenti tagħhom li huma identiċi jew simili għar-Regolament (KE) Nru 1049/2001. 4. Bl-għan li tiġi kkunsidrata din l-estensjoni tal-ambitu istituzzjonali tad-dritt pubbliku tal-aċċess, il-Kummissjoni inkludiet il-proposta tagħha tat-30 ta' April 2008 għal riformulazzjoni tar-Regolament (KE) Nru 1049/2001 fil-Komunikazzjoni tagħha dwar il-konsegwenzi tad-dħul fis-seħħ tat-Trattat ta' Lisbona għal proċeduri interistituzzjonali ta' teħid ta' deċiżjonijiet li għadejjin bħalissa[2]. Għalhekk, il-koleġiżlaturi jistgħu jintegraw dan l-aġġustament mat-Trattat il-ġdid waqt il-proċedura leġiżlattiva ordinarja li għaddejja bħalissa. 5. Iktar minn sena wara d-dħul fis-seħħ tat-Trattat ta' Lisbona, għad ma hemmx perspettiva għall-adozzjoni ta' Regolament ġdid dwar l-aċċess pubbliku għad-dokumenti li se jieħu post ir-Regolament (KE) Nru 1049/2001. Id-diskussjonijiet fil-Parlament Ewropew u fil-Kunsill urew opinjonijiet differenti ħafna dwar l-emenda tar-Regolament. 6. Anke jekk, fil-prattika, il-maġġoranza tal-istituzzjonijiet, il-korpi u l-organi tal-Unjoni Ewropea japplikaw ir-Regolament (KE) Nru 1049/2001 jew regoli simili fuq bażi volontarja, hemm obbligu legali li jestendi d-dritt ta' aċċess għalihom f'konformità mat-Trattat. 7. Peress li l-maġġoranza tal-istituzzjonijiet, il-korpi u l-organi tal-Unjoni Ewropea japplikaw ir-Regolament jew regoli simili, l-ambitu istituzzjonali tar-Regolament attwali jista' jiġi estiż għalihom kollha, soġġett għal-limiti pprovduti mit-Trattat dwar il-Qorti tal-Ġustizzja, il-Bank Ċentrali Ewropew u l-Bank Ewropew tal-Investiment. 8. Għalhekk, il-Kummissjoni tqis li r-Regolament (KE) Nru 1049/2001 għandu jiġi emendat mingħajr iktar dewmien bl-għan li jestendi l-ambitu istituzzjonali f'konformità mal-bażi legali ġdida għall-aċċess għad-dokumenti stipulati skont l-Atrikolu 15(3) tat-Trattat dwar il-Funzjonament tal-Unjoni Ewropea. Din l-emenda ma tippreġudikax il-proċedura li għaddejja bħalissa għal riformulazzjoni tar-Regolament 1049/2001 fuq il-bażi tal-proposta tal-Kummissjoni minn April 2008. 2008/0090 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 15(3) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz ta' att leġiżlattiv lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: 9. Il-prinċipji ġenerali u l-limiti minħabba raġunijiet ta' interessi pubbliċi jew privati li jiggvernaw id-dritt pubbliku ta' aċċess għal dokumenti ġew stabbiliti fir-Regolament Nru 1049/2001 tal-Parlament Ewropew u l-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni[3], li ġie adottat fuq il-bażi tal-Artikolu 255(2) tat-Trattat li jistabbilixxi l-Komunità Ewropea. 10. Skont dak l-Artikolu, ir-Regolament (KE) Nru 1049/2001 jiggverna biss id-dritt pubbliku ta' aċċess għad-dokumenti tal-Parlament Ewropew, tal-Kunsill u tal-Kummissjoni. 11. Wara d-dħul fis-seħħ tat-Trattat ta' Lisbona, l-Artikolu 255 tat-Trattat li jistabbilixxi l-Komunità Ewropea ġie mibdul bl-Artikolu 15(3) tat-Trattat dwar il-Funzjonament tal-Unjoni Ewropea. 12. Din id-dispożizzjoni l-ġdida tagħti lil kull ċittadin tal-Unjoni, u kull persuna fiżika jew ġuridika li toqgħod jew li jkollha l-uffiċċju reġistrat tagħha fi Stat Membru, id-dritt ta' aċċess għad-dokumenti tal-istituzzjonijiet, il-korpi u l-organi tal-Unjoni, ikun xi jkun il-mezz tagħhom, soġġett għall-prinċipji u l-kondizzjonijiet kif definiti mil-leġiżlatur skont dan l-Artikolu. Madankollu, fir-rigward tal-Qorti tal-Ġustizzja tal-Unjoni Ewropea, il-Bank Ċentrali Ewropew u l-Bank Ewropew tal-Investiment, dan id-dritt pubbliku ta' aċċess japplika biss meta jeżerċitaw il-kompiti amministrattivi tagħhom. 13. Ir-Regolament (KE) Nru 1049/2001 għandu għalhekk jiġi emendat kif xieraq, ADDOTAW DAN IR-REGOLAMENT: Artikolu 1 Ir-Regolament (KE) Nru 1049/2001 huwa emendat kif ġej: 1. Fl-Artikolu 1, il-punt (a) huwa mibdul b'dan li ġej: "(a) li jfisser il-prinċipji, kondizzjonijiet u limiti minħabba raġunijiet ta' interess pubbliku jew privat, li jirregolaw l-aċċess pubbliku għad-dokumenti tal-istituzzjonijiet tal-Unjoni Ewropea, kif imfissra fl-Artikolu 3 (c), ipprovduti fl-Artikolu 15(3) tat-Trattat dwar il-Funzjonament tal-Unjoni Ewropea b'tali mod li l-pubbliku jingħata l-akbar aċċess possibbli għad-dokumenti," 2. Fl-Artikolu 2, il-paragrafu 3 huwa mibdul b'dan li ġej: "3. Dan ir-Regolament għandu japplika għad-dokumenti kollha miżmuma minn istituzzjoni, kif imfisser fl-Artikolu 3 (c), jiġifieri, id-dokumenti mfassla jew riċevuti minnha u fil-pussess tagħha, fl-oqsma kollha ta' attività tal-Unjoni Ewropea. Fir-rigward tal-Qorti tal-Ġustizzja tal-Unjoni Ewropea, il-Bank Ċentrali Ewropew u l-Bank Ewropew tal-Investiment, dan ir-Regolament għandu japplika biss meta jeżerċitaw il-kompiti amministrattivi tagħhom." 3. Fl-Artikolu 3, il-punt (c) li ġej huwa miżjud: "(c) "istituzzjonijiet" għandha tfisser istituzzjonijiet, korpi u organi tal-Unjoni Ewropea, inkluż is-Servizz Ewropew għall-Azzjoni Esterna." Artikolu 2 Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] COM(2008) 229. [2] COM(2009) 665. [3] ĠU L 145, 31.5.2001, p. 43.